amanoisuno/poetBack huggingface dataset:
懷潭溪舊居 朱熹 
憶住潭溪四十年，好峰無數列窗前。雖非水抱山環地，却是冬溫夏冷天。遶舍扶踈千箇竹，傍崖寒冽一泓泉。誰教失計東遷繆，憊卧西窗日滿川。
甘澤應祈一蘇焦槁皆昭遠致政宣義丈及仲卿諸友晝夜精虔不出道場之力而昭遠丈惠詩反以見屬非所敢當輒依高韻和呈以見鄙懷并簡同社諸兄友 朱熹 
精禱由來未浹辰，如何嘉澍便遄臻。誠通幽隠如無間，喜動龍天信有因。適歎惔焚千畝盡，忽驚滂潤一時均。誰云化育流行妙，只屬乾坤不屬人。
奉題李彥中所藏俞侯墨戲 朱熹 
不是胸中飽丘壑，誰能筆下吐雲煙。故應祇有王摩詰，解寫離騷極目天。
題劉志夫嚴居厚瀟湘詩卷後 朱熹 
瀟湘門外水如天，說著令人意慘然。試問登高能賦客，箇中何似汨羅淵。
聞蛙 朱熹 
兩樞盛怒鬭春池，羣吠同聲徹曉帷。等是一場狼籍事，更無人與問官私。
延平水南天慶觀夜作 朱熹 
石樓雲卧對江城，城角吟霜永夜清。料得南枝正愁絕，不堪聞此斷腸聲。
墨梅 朱熹 
夢裏清江醉墨香，蕊寒枝瘦凜冰霜。如今白黑渾休問，且作人間時世裝。
秋華四首 木芙蓉 朱熹 
紅芳曉露濃，綠樹秋風冷。共喜巧回春，不妨閑弄影。
秋華四首 蕙 朱熹 
今花得古名，旖旎香更好。適意欲忘言，塵編詎能考。
秋華四首 木犀 朱熹 
喬木生夏凉，芳蕤散秋馥。未覺歲將寒，扶踈方遶屋。
秋華四首 菊 朱熹 
青蕊冒珍叢，幽姿含曉露。政爾破荒寒，詎免傷遲暮。
晦翁足疾得程道人鍼之而愈戲贈此詩 朱熹 
十載扶行恃短筇，一鍼相值有奇功。出門放步人爭看，不是前來勃窣翁。
戲答楊廷秀問訊離騷之句二首  其一 朱熹 
昔誦離騷夜扣舷，江湖滿地水浮天。只今擁鼻寒窗底，爛却沙頭月一船。
戲答楊廷秀問訊離騷之句二首  其二 朱熹 
春到寒汀百草生，馬蹄香動楚江聲。不甘强借三峰面，且爲靈均作杜蘅。
孝宗皇帝挽歌詞 朱熹 
精一傳心妙，文明撫運昌。乾坤歸獨御，日月要重光。不值亡胡歲，何由復漢疆。遽移丹極仗，便上白雲鄉。九有哀同切，孤臣淚特滂。詎因逢舜日，曾得厠周行。但憶彤墀引，頻趨黼坐旁。衮華叨假寵，縞素識通喪。似有鹽梅契，還嗟貝錦傷。戴盆驚委照，增秩待行香。手疏攄丹悃，衡程發皂囊。神心應斗轉，巽令亟風揚。未答隆儒厚，俄聞脫蹝忙。此生知永已，沒世恨空長。內難開新主，遄歸立右廂。因山方慘澹，去國又愴惶。疾病今如許，形骸可自量。報恩寧復日，忍死續殘章。
詩送碧崖甘叔懷游廬阜兼簡白鹿山長吳兄唐卿及諸耆舊三首  其一 朱熹 
羌廬不見幾經年，一話清遊一悵然。此日送君憑問訊，千峰影裏舊潺湲。
詩送碧崖甘叔懷游廬阜兼簡白鹿山長吳兄唐卿及諸耆舊三首  其二 朱熹 
知君掛席下清江，未見香爐意已降。直上新泉得雄觀，便將傑句寫長杠。
詩送碧崖甘叔懷游廬阜兼簡白鹿山長吳兄唐卿及諸耆舊三首  其三 朱熹 
遺君蹤跡莽荆榛，曾把詩書爲作新。今日總輸吳季子，枕流漱石自由身。
丘子服來訪道間得古梅折以爲贈劉叔通江文卿俱來各有佳句因各次韻爲答三首  其一 朱熹 
老枝橫出數花新，誰寄寒齋雪夜春。江路猶應有幽伴，祇愁難得賞心人。
丘子服來訪道間得古梅折以爲贈劉叔通江文卿俱來各有佳句因各次韻爲答三首  其二 朱熹 
獨樹臨孤岸，橫枝放淺花。不須煩驛使，正耐雪斜斜。
丘子服來訪道間得古梅折以爲贈劉叔通江文卿俱來各有佳句因各次韻爲答三首  其三 朱熹  西湖
西湖居士尋詩處，今墮軟紅車馬塵。半樹橫枝空好在，祇應無地覓高人。
用子服韻謝水僊花 朱熹 
水中僊子來何處，翠袖黄冠白玉英。報道幽人被渠惱，著詩送與老難兄。
引年得請伏蒙致政學士契丈特垂慶問寵以佳篇捧玩之餘感愧亡量輒借高韻少見謝誠伏幸笑覽 朱熹 
一氣無私物自棄，放臣偏荷主恩寬。方慙妄竊老夫號，詎敢重簪博士冠。身退未妨閑養病，年豐何幸且偷安。新篇似許參同社，願刺仙舟上釣灘。
蒙恩許遂休致陳昭遠丈以詩見賀已和答之復賦一首 朱熹 
闌干苜蓿久空槃，未覺清羸带眼寬。老去光華姦黨籍，向來羞辱侍臣冠。極知此道無終否，且喜閑身得暫安。漢祚中天那可料，明年太歲又涒灘。
己未九日子服老弟及仲宣諸友載酒見過坐間居厚廟令出示佳句歎伏之餘次韻爲謝并呈同社諸名勝 朱熹 
籬菊斑斑半吐黄，沜中又報紫萸香。裝成令節秋還晚，撩得高情老更狂。載酒極知乖勝踐，沾衣却免嘆斜陽。餘年只恐逢辰少，吟罷君詩引興長。
奉和子服老弟黄楊游巖二詩  其一 朱熹 
聞道黄楊山上頭，千峰環抱百泉幽。羨君柱杖年年去，飽看人間萬頃秋。
奉和子服老弟黄楊游巖二詩  其二 朱熹 
游洲巖下水泠泠，枕石何妨夢裏聽。要與他年成故事，謾尋幽處著新亭。
和劉叔通懷游子蒙之韻 朱熹 
扣角聽君悲復悲，壯心未已欲何之。交游半落丘山外，離別偏傷老大時。尚喜淵潛容賈誼，不須日飲教袁絲。病餘我更無憀頼，勉爲同懷一賦詩。
叔通老友探梅得句不鄙垂示且有領客携壺之約次韻爲謝聊發一笑 朱熹 
迎霜破雪是寒梅，何事今年獨晚開。應爲花神無意管，故煩我輩著詩催。繁英未怕隨清角，踈影誰憐蘸綠盃。珍重南鄰諸酒伴，又尋江路覓香來。
病中承子服老弟同居厚叔通居中居晦諸兄友載酒見過子服有詩牽勉奉和并呈在席幸發一笑 朱熹 
心期萬壑與千巖，屢向君詩得指南。久恨泠然孤宿諾，偶逢兀者便同參。儻蒙大藥分金匕，豈羨奇方出玉函。誰識留連今夕意，沈痾未散莫回驂。
寄江文卿劉叔通  其一 朱熹 
文卿句律如師律，通叔詩情絕世情。政使暮年窮到骨，不教吟出斷腸聲。
寄江文卿劉叔通  其二 朱熹 
詩人從古例多窮，林下如今又兩翁。應笑湖南老賓友，兩年吹落市塵中。
寄江文卿劉叔通  其三 朱熹 
我窮初不爲能詩，笑殺吹竽濫得癡。莫向人前浪分雪，世間真僞有誰知。
梅 朱熹 
姑射仙人冰雪容，塵心已共彩雲空。年年一笑相逢處，長在愁烟苦霧中。
香茶供養黄蘗長老悟公故人之塔并以小詩見意二首  其一 朱熹 
擺手臨行一寄聲，故應離合未忘情。炷香瀹茗知何處，十二峰前海月明。
香茶供養黄蘗長老悟公故人之塔并以小詩見意二首  其二 朱熹 
一別人間萬事空，他年何處却相逢。不須更話三生石，紫翠參天十二峰。
庚申立春前一日 朱熹 
雪花寒送蠟，梅萼暖生春。歲晚江村路，雲迷景更新。
南城吳氏社倉書樓爲余寫真如此因題其上慶元庚申二月八日滄洲病叟朱熹仲晦父 朱熹 
蒼顔已是十年前，把鏡回看一悵然。履薄臨深諒無幾，且將餘日付殘編。
謁表伯余宋祐 朱熹 
江上雪意滿，風吹竹林平。先生但堅坐，稚子開柴荆。
趁韻 朱熹 
千山木脫但空林，天外哀鴻亦叫音。認取溪亭今日意，四更山月湧波心。
次晦叔寄弟韻二首  其一 朱熹 
聞道君歸湘水東，經行長在白雲中。詩成天柱峰頭月，酒醒朱陵洞裏風。舊學難酬香一瓣，流年誰管鬢雙蓬。書來爲指誵訛處，不涉言詮不落空。
次晦叔寄弟韻二首  其二 朱熹 
試上閩山望楚天，鴈飛欲斷勢還連。憑將袖裏數行字，與問雲間雙髻仙。我訪舊遊終有日，君歸故里定何年。祇今千里同心事，靜對簞瓢獨喟然。
次范碩夫題景福僧開窗韻 朱熹 
昨日土牆當面立，今朝竹牖向陽開。此心若道無通塞，明暗何緣有去來。
題謝安石東山圖 朱熹 
家山花柳春，侍女髻鬟綠。出處亦何心，晴雲在空谷。
江月圖 朱熹 
江空秋月明，夜久寒露滴。扁舟何處歸，吟嘯永佳夕。
吳山高 朱熹 
行盡吳山過越山，白雲猶是幾重關。若尋汗漫相期處，更在孤鴻滅沒間。
題蕃騎圖 朱熹 
傳聞姑𫅑欲南侵，愁破雄邊老將心。却是燕姬能捍虜，不教行到殺胡林。
題尤溪宗室所藏二妃圖  其一 朱熹 
瀟湘木落時，玉佩秋風起。日暮悵何之，寂寞寒江水。
題尤溪宗室所藏二妃圖  其二 朱熹 
夫君行不歸，日夕空凝佇。目斷九疑岑，回頭淚如雨。
夜 朱熹 
獨宿山房夜氣清，一窗凉月共虛明。鄰雞未作人聲絕，時聽高梧滴露鳴。
醉作三首  其一 朱熹 
淅淅西風起，嗷嗷寒鴈多。稻粱隨處有，珍重采薇歌。
醉作三首  其二 朱熹 
淅淅西風起，候蟲寒夜分。千山杳沉寂，竟夕斷知聞。
醉作三首  其三 朱熹 
淅淅西風起，濺濺石瀨鳴。有情從是妄，箇裏定無情。
苦雨用俳諧體 朱熹 
仰訴天公雨太多，纔方欲住又滂沱。九關虎豹還知否，爛盡田中白死禾。
杉木長澗四首  其一 朱熹 
我行杉木道，弛轡長澗東。傷哉半菽子，復此巨浸攻。沙石半川原，阡陌無遺蹤。室廬或僅存，釜甑久已空。壓溺餘鰥孤，悲號走哀恫。賻恤豈不勤，喪養何能供。我非肉食徒，自閉一畝宮。簞瓢正可樂，禹稷安能同。朅來一經行，歔欷涕無從。所慙越尊俎，豈憚勞吾躬。攀躋倦冢頂，永嘯回凄風。眷焉撫四海，失志嗟何窮。
杉木長澗四首  其二 朱熹 
朝發長澗頭，夕宿長澗尾。傷哉長澗人，禍變乃如此。
杉木長澗四首  其三 朱熹 
縣官發廩存鰥孤，民氣未覺回昭蘇。老農向我更揮涕，陂壞渠絕田苗枯。
杉木長澗四首  其四 朱熹 
阡陌縱橫不可尋，死傷狼籍正悲吟。若知赤子元無罪，合有人間父母心。
題中峰杉徑 朱熹 
盤回山腹轉脩蛇，橫入中峰小隠家。好把穉杉緣徑插，待迎凉月看清華。
山寺逢僧談命 朱熹 
此地相逢亦偶然，漫將牛斗話生緣。時行時止非人力，莫問流年祇問天。
贈書工 朱熹 
平生欠要毛錐子，歲晚相看兩禿翁。却笑孟嘗門下士，祇能彈鋏傲西風。
蘭 朱熹 
謾種秋蘭四五莖，踈簾底事太關情。可能不作凉風計，護得幽香到晚清。
讀十二辰詩卷掇其餘作此聊奉一笑 朱熹 
夜聞空簞齧饑鼠，曉駕羸牛耕廢圃。時才虎圈聽豪夸，舊業兔園嗟莽鹵。君看蟄龍卧三冬，頭角不與蛇爭雄。毀車殺馬罷馳逐，烹羊酤酒聊從容。手種猴桃垂架綠，養得鵾雞鳴角角。客來犬吠催煮茶，不用東家買豬肉。
伏承示及毛公平仲墓銘且索挽詩熹不及識毛公而愛重其文舊矣義不可辭顧已不及其虞殯姑以數句題於墓銘後幸辱裁訂或轉而致之其家幸甚 朱熹 
毛公神仙骨，誤落世網中。髫齔出奇語，砉然驚乃翁。弱齡翰墨場，不言已收功。亭亭絕世姿，皎皎冰雪容。顧步一長嘯，笙鶴翔秋空。調高聽者稀，老去竟不逢。一朝謝塵濁，泠然跨剛風。回頭叫安期，舉手邀韓終。千秋有遺想，一往無留蹤。平生故人心，灑涕銘幽宮。斯人不可見，斯文鬼神通。
挽鹿伯可郎中二首  其一 朱熹 
造辟謀謨遠，勤民志慮專。中身謝軒冕，畢志友林泉。出祖傾群彥，歸來足二賢。誰令行樂地，容易鎖寒烟。
挽鹿伯可郎中二首  其二 朱熹 
疇昔東州路，音書僅一通。承顔終未遂，仰德竟何窮。野哭悲能遽，巖居計莫同。關心九原路，無樹不高風。
挽陳檢正二首  其一 朱熹 
厚德高賢躅，清名起懦襟。承宣幾年最，明恕一生心。勢屈飛騰晚，忠存獻納深。忽騎箕尾去，陵柏爲誰陰。
挽陳檢正二首  其二 朱熹 
憶昔都門道，光華辱宰卿。丁寧話鹽筴，纖悉見民情。一別驚時論，三年想頌聲。祇今空老淚，難使濁河清。
哭劉嶽卿 朱熹 
曾說幽棲地，君家近接連。要携邀月酒，同棹釣溪船。遽爾悲聞笛，真成嘆絕絃。林猿催老淚，爲爾一潸然。
詩餞陳兄朝章居士永歸本宅授諸挽者 朱熹 
蚤歲醇儒業，中年居士身。功名虛竹帛，德義滿鄉鄰。一笑藏舟失，千秋宰樹新。傷心耆舊傳，那復有斯人。
宿石岊館二首  其一 朱熹 
春江日東注，我行遡其波。揚帆指西澨，兩岸青山多。青山自逶迤，飛石空嵯峨。綠樹生其間，幽鳥鳴相和。搴篷騁遐眺，擊楫成幽歌。獨語無與晤，茲懷竟如何。
宿石岊館二首  其二 朱熹 
停驂石岊館，觧纜清江濱。中流櫂歌發，天風水生鱗。名都固多才，我來友其仁。茲焉同舟濟，詎止胡越親。舞雩諒非遠，春服亦已成。相期豈今夕，歲晚無緇磷。
水口行舟二首  其一 朱熹 
昨夜扁舟雨一簑，滿江風浪夜如何。今朝試捲孤篷看，依舊青山綠樹多。
水口行舟二首  其二 朱熹 
鬰鬰層巒夾岸青，春山綠水去無聲。煙波一棹知何許，鶗鴂兩山相對鳴。
詠巖桂二首  其一 朱熹 
亭亭巖下桂，歲晚獨芬芳。葉密千層綠，花開萬點黄。天香生浄想，雲影護仙粧。誰識王孫意，空吟招隠章。
詠巖桂二首  其二 朱熹 
露浥黄金蘂，風生碧玉枝。千林向摇落，此樹獨華滋。木末難同調，籬邊不並時。攀援香滿袖，歎息共心期。
次韻芮察院送□寶文赴浙漕二首  其一 朱熹 
遠俗何勞問，威名舊已孚。百城方仰澤，一節遽還都。聖主勤脩政，今年决破胡。期公寧餽輓，注想在謀謨。
次韻芮察院送□寶文赴浙漕二首  其二 朱熹 
考卜川清曠，端居柰樂何。風雲一以便，歲月不勝多。節傳無淹駕，林園得屢過。功名從迫逐，志業豈蹉跎。
挽梁文靖公二首  其一 朱熹 
擢第初龍首，登庸再鳳池。心期詎溫飽，身任必安危。幾歲調娛政，今年殄瘁詩。恭惟衮斂意，不盡鑒亡悲。
挽梁文靖公二首  其二 朱熹 
踈寵無前比，騰章又夙心。極知求士切，端爲愛君深。鹵簿寒笳遠，塵埃斷藁侵。空令殺公掾，衰涕滿寒襟。
挽周侍郎二首  其一 朱熹 
德量推容物，才猷足濟時。陰功覃遠徼，餘算飽雄師。行李淹星歲，還鄉感羽儀。一朝成殄瘁，九牧共傷悲。
挽周侍郎二首  其二 朱熹 
憶昔趨丹闕，看公上玉除。民饑深獻納，主聖極欷歔。解手寒江闊，驚心夜壑虛。朅來空老淚，無地別輀車。
挽董安人二首  其一 朱熹 
雅望推前輩，承愛頼女師。閨門傳懿範，湯沐盛恩私。萬里驂鸞去，千秋宰樹悲。自應銘婦德，誰與篆豐碑。
挽董安人二首  其二 朱熹 
令尹古循吏，郡君今勝流。平生餘事業，晚歲極熏脩。繐帳真成夢，靈辰竟不留。遺風被簫挽，未覺九泉幽。
題霜傑集 朱熹 
先生人物魏晉間，題詩便欲傾天慳。向來無地識眉宇，今日天遣窺波瀾。平生尚友陶彭澤，未肯輕爲折腰客。胸中合處不作難，霜下風姿自奇特。小儒閲閥金匱書，不滯周南滯海隅。枌榆連陰一見晚，何當挽袖凌空虛。
謝吳公濟菖蒲 朱熹 
翠羽紛披一尺長，带煙和雨過書堂。知君別有臞仙種，容易難教出洞房。
易二首  其一 朱熹 
立卦生爻事有因，兩儀四象已前陳。須知三絕韋編者，不是尋行數墨人。
易二首  其二 朱熹 
潜心雖出重爻後，著眼何妨未畫前。識得兩儀根太極，此時方好絕韋編。
客來二首  其一 朱熹 
客來何處覓紅雲，唯見風前萬點春。心賞未妨隨處好，綠楊陰裏換綸巾。
客來二首  其二 朱熹 
悵望君家嶺上雲，便携佳友去尋春。論詩劇飲無他意，未管殘紅落佩巾。
題沈公雅卜居圖 朱熹 
往者仲長子，高情世無儔。一朝謝塵躅，卜築娛清幽。茅屋八九間，下有良田疇。後簷果垂實，前庭樹相樛。勝日賓友來，琴觴共舒憂。言論覈幽妙，理亂窮端由。至今一卷書，凜然昭千秋。沈侯經濟業，夙尚本林丘。談笑出幻境，寤言躡斯遊。仰睇白石崗，俯濯青瑶流。曠然宇宙外，邈矣將焉求。
武林 朱熹  西湖
春風不放桃花笑，陰雨能生客子愁。只我無心可愁得，西湖風月弄扁舟。
桐廬舟中見山寺 朱熹 
一山雲水擁禪居，萬里江樓遶屋除。行色怱怱吾正爾，春風處處子何如。江湖此去隨漚鳥，粥飯何時共木魚。孤塔向人如有意，他年來借一蘧蒢。
伏讀尤美軒詩卷謹賦一篇寄呈伯時季路二兄 朱熹 
我聞洞巖幽，結友事臨眺。浮言妨勝踐，悵望空永嘯。歸來眩奇語，更欲窮䆗窱。却尋兩翁意，宴坐得觀照。鳴泉俯淙琤，穹石仰蒼峭。共與前創古，三歎遺墨妙。神遊恍不隔，仁宅忻有要。回首鹿門期，寒雲生遠嶠。
熹次延之年兄韻敬題紹德菴真如軒寫呈伯時季路二兄 朱熹 
先生可是愛吾廬，來往鄰菴幾閏餘。柏下竟開千歲室，竹間猶插萬籤書。悲凉共識臨風處，遊戲誰知落筆初。寄語山靈勤守護，莫將題柱比相如。
益公道人相見信安道溫陵舊遊出示近詩因次其韻  其一 朱熹 
別來幾度見歸鴻，歲月悠悠一夢中。莫道相望湖海闊，爭知千里不同風。
益公道人相見信安道溫陵舊遊出示近詩因次其韻  其二 朱熹 
一身千里伴征鴻，北去南來羈旅中。珍重故人相認得，新詩重舉舊家風。
次益老韻 朱熹 
乾坤極處無今古，道術多岐自短長。儻有新思還告我，不應無鴈到衡陽。
秋日 朱熹 
一雨生凉杜若洲，月波微漾綠溪流。茅簷歸去無塵土，淡薄閑花遶舍秋。
放船二首  其一 朱熹 
浩蕩清江水，依微綠樹風。解維春雨外，弭櫂夕陽中。江草生新徑，巖花點舊叢。詩翁不愁思，逸興莽何窮。
放船二首  其二 朱熹 
疇昔清溪峽，船頭戲彩翰。十年空往事，一夢記前灘。陡絕垂蒼壁，澄虛列翠巒。今宵詩卷裏，重得縱遐觀。
與一維那 朱熹 
當年事幽討，結友窮名山。曾逢許斧子，去採玉芝還。歸來坐空房，神清骨毛寒。起視塵中人，一見了肺肝。探囊出刀圭，生死毫釐間。相逢瘴海秋，遺我黄金丹。高堂得聽瑩，班衣有餘歡。謝師無言說，古井生波瀾。
上廣文 朱熹 
廣文何事創樓居，收拾家藏理蠹餘。尚有簡編充棟宇，擬陳車馬大門閭。移床客去邀明月，送酒人來遞異書。縱使清貧無長物，猶勝四壁似相如。
考試感事戲作 朱熹 
海邑三年吏，勤勞不爲身。但令官事了，從遣黠兒嗔。
題米倉壁 朱熹 
度量無私本至公，寸心貪得意何窮。若教老子莊周見，剖斗除衡付一空。
題安隠壁 朱熹 
征車少憩林間寺，試問南枝開未開。日暮天寒無酒飲，不須空喚莫愁來。
題梵天方丈壁 朱熹 
輸盡王租生理微，野僧行乞暮還歸。山空日落無鐘鼓，只有虛堂蝙蝠飛。
五月五日海上遇風雨作 朱熹 
疾風吹雨滿征衫，陸走川行兩不堪。塵事縈人心事遠，濯纓何必在江潭。
兩絕句送順之南歸  其一 朱熹 
門前三徑長蒿萊，愧予慇懃千里來。校罷遺書却歸去，此心元自不曾灰。
兩絕句送順之南歸  其二 朱熹 
幾年江海事幽尋，徧興雲僧話此心。今日肯來論舊學，歲寒猶恐雪霜侵。
寄陳講師 朱熹 
聞道山中客，年來鬢欲皤。靜便三徑小，貧覺一身多。且喜詩無病，從教睡作魔。故人今領衆，猶足慰蹉跎。
別陳講師 朱熹 
幾年勞夢想，今日慰登臨。况入芝蘭室，又聞金玉音。與君連夜語，盡我一生心。此外成華髮，無因得重尋。
登閤皂山  其一 朱熹 
疊疊層巒鎖閟宮，我來舊地訪靈蹤。葛仙去後無丹竈，弟子今成白髮翁。
登閤皂山  其二 朱熹 
一派泠泠臺下水，半空漠漠嶺頭雲。祖師成道沖天去，只有無窮受籙人。
送單應之往閤山  其一 朱熹 
杖頭挑月入烟蘿，城郭塵埃柰爾何。若到名山高著眼，洞天深處異人多。
送單應之往閤山  其二 朱熹 
回首名山我舊遊，曾將風袂挹浮丘。如今不及臺邊水，長向山前山後流。
送李道士歸玉笥三首  其一 朱熹 
偶隨雲去伴雲歸，笑指清都在翠微。爲我中間留一榻，他年去著薜蘿衣。
送李道士歸玉笥三首  其二 朱熹 
玉笥山連都水坑，拂雲樓殿對崢嶸。君歸後夜無餘事，卧聽寒泉落澗聲。
送李道士歸玉笥三首  其三 朱熹 
莫惜臨行酒一杯，看君上馬古城隈。相望兩地無多遠，頻寄音書與鴈來。
題赤城觀 朱熹 
落日空山秋氣清，泠泠古木亂蟬鳴。僊人一去鶴不返，劍客重來丹已成。靜對竹爐烟縷直，細看月窟桂華生。此身舊有蓬瀛約，玉簡歸來問姓名。
尤溪縣學觀大閣 朱熹 
令尹絃歌不下堂，叱嗟層觀麗扶桑。朱甍碧瓦臨無地，散帙投壺樂未央。得意溪山供徙倚，忘情魚鳥共徜徉。應觀物我同根處，剖破藩籬即大方。
十月上休日遊卧龍玉淵三峽用山谷驚鹿須要野學盟鷗本願秋江分韻得鷗字 朱熹  庐山
匡廬霜天後，不見雲氣浮。木葉紅已踈，山顔轉清幽。向聞有絕壑，乃在卧龍湫。及此遂一徃，幸無烟景愁。隮攀欲其深，泉石固所求。况有百尺崖，噴雪飛寒流。幽岑自回抱，直下鳴青璆。便可洗我耳，枕石忘所憂。精神共虛廓，方物皆悠悠。所恨非獨往，不能恣夷猶。仰歎雲間鶴，俯羨谷中鷗。先生先我來，結屋陽岡頭。虛名付忠武，滅迹慕巢由。是間頗足居，不田亦平疇。野人種椒橘，崖蜜易歲收。西源有老翁，卷舌藏戈矛。似學辟世士，乃欲邀聖丘。先生且無然，但作一月留。俟我有决計，它時卜從游。
次周師溫遊書堂韻兼簡坐上諸同志 朱熹 
疇昔因來行水餘，依依唯認昔人居。新堂已幸經重構，舊事難追更特書。所願絃歌聞十室，休誇文字賦三都。同來况有濂溪裔，心印相傳儘未踈。
西源居士斸寄秋蘭小詩爲謝 朱熹 
知有幽芳近水開，故攀危磴斸蒼苔。却憐病客空齋冷，带雨和煙遠寄來。
渡興樂江望祝融次擇之韻 朱熹 
江頭曉渡野雲遮，惆望山岐映暮霞。人值風波幾千里，濟川舟楫我儂誇。
嶽後步月 朱熹 
清光冰魄浩無邊，桂影扶疏吐玉娟。人在峰頭遥指望，舉杯對影夜無眠。
自上封下福巖道傍訪李鄴侯書堂山路榛合不可往矣遂賦  其一 朱熹 
此。
自上封下福巖道傍訪李鄴侯書堂山路榛合不可往矣遂賦  其二 朱熹 
山道榛蕪大道荒，令人瞻望鄴侯堂。懷賢空白悲今昔，淚滴西風恨夕陽。
題南臺 朱熹 
步入招提境，雲間有古臺。管絃山鳥弄，瓊玖雪花開。方外人稀到，山頭勢更巍。登臨思不盡，何日再重來。
將下山有作 朱熹 
芒鞋踏破萬重山，五日淹留在此間。行客歸來山下望，却疑身自九天還。
和王晦叔寄德瑩弟韻  其一 朱熹 
聞道君歸湘水東，經行長在白雲中。詩成天柱峰頭月，酒醒朱陵洞裏風。舊學難酬香一瓣，流年誰管鬢雙蓬。書來爲指誵誤處，不涉言詮不落空。
和王晦叔寄德瑩弟韻  其二 朱熹 
試上閩山望楚天，雁飛欲斷勢還連。憑將袖裏數行字，與問雲間雙髻仙。我訪舊游經有日，君歸故里定何年。祇今心事同千里，靜對簞瓢獨喟然。
詠紅白蓮 朱熹 
紅白蓮花共一塘，兩般顔色一般香。宮娥梳洗爭先後，半是濃粧半淡粧。
梅二首  其一 朱熹 
莫遣扁舟興盡回，正須衝雪看江梅。楚人元未知真色，施粉何曾太白來。
梅二首  其二 朱熹 
幽香淡淡影疎疎，雪虐風威亦自如。正是花中巢許輩，人間富貴不關渠。
謁二徐先生墓 朱熹 
道學傳千古，東甌說二徐。門清一壺水，家富五車書。但喜青氊在，何憂白屋居。我懷人已遠，揮淚表丘墟。
贈內弟程允夫三首  其一 朱熹 
外家人物有吾子，我乃平生未見嘗。文字只今多可喜，江湖他日莫相忘。
贈內弟程允夫三首  其二 朱熹 
故家歸來雲樹長，向來辛苦夢家鄉。行藏正爾未堅快，又見春風登俊良。
贈內弟程允夫三首  其三 朱熹 
我憶當年諸老翁，經綸事業久參同。只今零落三星曉，未厭棲遲一畝宮。
秋日成詩 朱熹  秋天 人生 哲理
閑來無事不從容，睡覺東窗日已紅。萬物靜觀皆自得，四時佳興與人同。道通天地有形外，思入風雲變態中。富貴不淫貧賤樂，男兒到此是豪雄。
竹 朱熹 
瀟瀟凌霜雪，濃翠異三湘。疎影月移壁，寒聲風滿堂。
題魏府藏趙公飲器 朱熹 
趙公飲器魏府藏，我思兩公愛甘棠。惟魏子孫實無斁，敬奉其盈如升克。
贈劉虛谷 朱熹 
細讀還丹一百篇，先生信筆亦多言。玄機謾向經書覓，至理端於目睫存。二馬果能爲我馭，五芽應自長家園。明朝駕鶴登山去，此話更從誰與論。
贈傅得一 朱熹 
到處逢人說傅顛，相看知是幾生前。直携北斗傾天漢，去年龍宮第二仙。
追和李士舉徐氏山居韻 朱熹 
山岫孤雲意自閑，不妨王事似連環。解鞍盤礴忘歸去，碧澗修筠似故山。
挽崔嘉彥二首  其一 朱熹 
關陝遺耆老，天資得勇多。雙瞳光射日，寸舌辯傾河。居俯三江近，鄰從五老過。廬空人不見，猿鶴奈愁何。
挽崔嘉彥二首  其二 朱熹 
林下相從舊，回頭一十年。君論金鼎訣，我賦白雲篇。泉石無閑意，丹砂結世緣。康山空葬骨，已作洞中仙。
紅梅 朱熹 
似桃非桃杏非杏，獨與江梅相早晚。天姿約略带春酲，便覺花容太柔婉。霞觴瀲艷玉妃醉，應誤劉郎來閬苑。會須參作比紅詩，莫學牆頭等閑見。
春日過上天竺 朱熹 
竺國古招提，飛甍碧瓦齊。林深忘日午，山迥覺天低。琪樹殊方色，珍禽別院啼。沙門有文暢，啜茗漫留題。
淳熙戊戌七月廿九日早發潭溪西登雲谷取道芹溪友人丘子野留宿因題芹溪小隠以貽之作此以紀其事 朱熹 
我來屏山下，奔走倦僮僕。亭亭日已中，冠中濕如沐。訪我芹溪翁，解裝留憩宿。茗碗瀹甘寒，溫泉試新浴。抖擻神氣清，散步搘筇竹。蘆峰在瞻望，隠隠見雲谷。頓覺塵慮空，豁然洗心目。君居峴山西，高隠志不俗。窗几列琴書，庭皋富花木。往來數相過，主賓情意熟。開樽酌香醪，謦欬話衷曲。從容出妙句，滿幅粲珠玉。邀約登赫曦，襟期伴幽獨。茲遊得良朋，道義推前夙。扁字爲留題，深愧毛錐禿。
華蓋石 朱熹 
醉扶藜杖少盤桓，四遠烟蘿手自捫。此石至今無處問，祇因來自太微垣。
昭德源 朱熹 
景幽人蹟少，惟有此源長。水接天池綠，花分繡谷香。僧閑多老大，寺古半荒凉。却怪尋山客，何由到上方。
廬山雙劍峰二首  其一 朱熹  庐山
山神呵護寶雲遮，儼若騰空兩鏌鋣。光彩飛名鎮千古，望中肝膽落奸邪。
廬山雙劍峰二首  其二 朱熹  庐山
雙劍峰高削玉成，芒寒色淬曉霜清。腦脂壓眼人高卧，誰斬天驕致太平。
鶴鳴峰 朱熹 
不見山頭夜鶴鳴，空遺山下瀑泉聲。野人惆悵空無寐，一曲瑶琴分外清。
獅子峰 朱熹 
石骨苔衣雖賦形，蹲空獨逞忒猙獰。威尊百獸終何用，寧解當年吼一聲。
登福山遠眺 朱熹 
迢迢百里外，望望皆閩山。皎日中天揭，浮雲也有閑。
次牧馬侯廟 朱熹 
此日觀風海上馳，殷勤父老遠相隨。野饒稻黍輸王賦，地接扶桑擁帝基。雲樹葱蘢神女寶，崗巒連搶聖侯祠。黄昏更上豐山望，四際天光蘸碧漪。
何君飛仙 朱熹 
大地何人鑿小空，翛然一榻卧相容。巨靈擘破三千丈，西竺飛來第二峰。出洞風來疑有虎，藏舟夜半忽乘龍。怪來索我題詩句，稽首何君六石供。
崇真觀 朱熹 
磴道千尋風滿林，洞門無鎖下秋蔭。紫臺鳳去天關遠，丹井龍歸地軸深。野老尋真渾有意，道人謝客亦何心。一樽底處酬佳節，俯仰山林慨古今。
北雙劍峰 朱熹 
雙劍名峰也逼真，品題拍拍滿懷春。鉛刀自別干將利，折檻應須表直臣。
夜宿洪亭長家 朱熹 
纔到秋來氣便高，雁聲天地總寥寥。客懷今夜不成寐，風細月明江自潮。
對菊 朱熹 
解印歸來嘆寂寥，黄花難覓舊根苗。祇緣三徑荒凉後，移向洪門不姓陶。
題東嶼書房 朱熹 
書房在東嶼，編簡亂抽尋。曙色千山曉，寒燈午夜深。江湖勤會面，坐卧獨觀心。秋浦瓜期近，何當寄此吟。
題陶淵明小像 朱熹 
慧遠無此冠，靖節無此巾。此巾要亦有，無此漉酒人。
芹溪九曲詩  其一 朱熹 
一曲移舟采澗芹，市聲只隔一江雲。沙頭喚渡人歸晚，回首蘆峰月一輪。
芹溪九曲詩  其二 朱熹 
二曲溪邊萬木林，水環竹石四時清。漁歌櫂入斜陽裏，隔岸時聞一兩聲。
芹溪九曲詩  其三 朱熹 
三曲舟行龍尾灘，推蓬把酒見南山。回頭點檢仙蹤跡，萬頃白雲時自閑。
芹溪九曲詩  其四 朱熹 
四曲煙雲鎖小樓，寺臨喬木古溪頭。僧歸林下柴門靜，麋鹿啣花自在遊。
芹溪九曲詩  其五 朱熹 
五曲峰巒列翠屏，白雲深處隠仙亭。子期一去無消息，惟有喬松萬古清。
芹溪九曲詩  其六 朱熹 
六曲溪環處士家，鼓樓樓下樹槎枒。龍去潭空名不朽，惟見平汀湧白沙。
芹溪九曲詩  其七 朱熹 
七曲靈祠近水濱，聚魚石上躍金鱗。林凹路入桃源近，時有漁郎來問津。
芹溪九曲詩  其八 朱熹 
八曲硯峰倚碧虛，泉流瀑布世間無。憑誰染就丹青筆，寫出芹溪九曲圖。
芹溪九曲詩  其九 朱熹 
九曲悠悠景最幽，巉巖峽石束寒流。源深自是舟難到，更有龍池在上頭。
廌山書院 朱熹 
三十年來宿草廬，五年三第世間無。門前獬廌山常在，只恐兒孫不讀書。
小均四景詩  其一 朱熹 
曉起坐書齋，落花堆滿徑。只此是文章，揮毫有餘興。
小均四景詩  其二 朱熹 
古木被高蔭，晝坐不知暑。會得古人心，開襟靜無語。
小均四景詩  其三 朱熹 
蟋蟀鳴牀頭，夜眠不成寐。起閲案前書，西風拂庭桂。
小均四景詩  其四 朱熹 
瑞雪飛瓊瑶，梅花靜相倚。獨占三春魁，深涵太極理。
水濂洞 朱熹 
水濂幽谷我來遊，拂面飛泉最醒眸。一片水簾遮洞口，何人捲得上簾鈎。
寄石斗文 朱熹 
病枕經年卧沃洲，滿庭楓葉又吟秋。書來如見舊人面，讀了還見塵世愁。憂國至今遺白髮，窮經空自愧前修。武夷休作相思夢，我已甘心老此丘。
題清虛庵來月軒 朱熹 
夜吟唯覺月來遲，正憶先生獨坐時。離緒幾多無著處，不堪清氣入詩脾。
曇山題詩 朱熹 
頹然見此山，一一皆天作。信手銘巖牆，所願君不鑿。
題米敷文瀟湘圖卷 朱熹 
閑雲無四時，散漫此山谷。幸乏霖雨姿，何妨媚幽獨。
跋睢陽五老圖卷 朱熹 
同支派別胄遥遥，南渡衣冠尚北朝。千載圖畫文獻在，兩朝開濟政明昭。公卿倡和遵皇運，嗣子傳家念祖饒。幸得慶源流自遠，匡扶人世釋塵囂。
方池 朱熹 
武夷之境多神僊，我亦駐此臨風軒。方池清夜墮碧玉，重簾白日垂洞門。暗泉湧地紫波動，微雨在藻金魚翻。倚檻照影清見底，拄杖卓石尋無源。洗頭玉女去不返，遺此丈八芙蓉盤。溪船明月泛九曲，出入紫微聽潺湲。便欲此地覓真隠，何必商山求綺園。
山茶 朱熹 
江南池館厭深紅，零落荒煙山雨中。却是北人偏愛惜，數枝和雪上屏風。
廓然亭 朱熹 
遲留訪隠古祠旁，眼底樛松老更蒼。山得吾儕應改觀，坐無惡客自生凉。
遊會稽東山 朱熹 
江路經由數十回，無因到此爲潮催。嘗聆文靖曾遊後，欲問薔薇幾度開。今日掣身推案去，暫時秉燭入山來。高僧不問誰家客，獨計雲軒自把懷。
題程燁程燧兄弟雙桂書院 朱熹 
君家構屋積玉堆，兩種天香手自栽。清影一簾秋澹蕩，任渠艷冶斗春開。
豐城榮光書院 朱熹 
一道榮光带碧山，天風吹雨渡雲關。樹浮空翠迷村塢，泉落飛虹瀉石灣。赤嶺豹栖朝氣隠，劍潭龍起夜光寒。咿唔何處經年韻，多在湖東喬木間。
隆岡書院四景詩  其一 朱熹 
卜築隆岡遠市朝，個中風景總堪描。溪雲带雨來茅屋，澗水浮花出石橋。綠遍莎汀牛腹飽，青歸麥壠鳥聲嬌。東鄰西舍渾相似，半是漁入半是樵。
隆岡書院四景詩  其二 朱熹 
簾捲薰風半掩扉，五侯車馬往來稀。綠楊門巷鶑鶑語，青草池塘燕燕飛。掃石圍棋銷白晝，解衣沽酒醉斜暉。山園莫道多寥落，梅子初黄杏子肥。
隆岡書院四景詩  其三 朱熹 
水繞荒村竹繞牆，儼然風景似柴桑。車繅白雪絲盈軸，銍刈黄雲稻滿場。幾樹斜暉楓葉赤，一籬疏雨菊花黄。東鄰畫鼓西鄰笛，共慶豐年樂有常。
隆岡書院四景詩  其四 朱熹 
土築低牆草結庵，尋常愛客伴清談。地爐有火湯初沸，布被無寒夢亦酣。風卷翠松鳴晚笛，雪飄疏竹響春蠶。閉門不管榮枯事，坐傍梅花讀二南。
德興縣葉元愷家題 朱熹 
葱湯麥飯兩相宜，葱暖丹田麥療饑。莫道儒家風味薄，隔鄰猶有未炊時。
過飛泉嶺 朱熹 
梯雲石磴羊腸繞，轉壑飛泉碧玉斜。一路風烟春淡泊，數聲鷄犬野人家。
遊靈石 朱熹 
百尺樓臺九疊山，個中風景脫塵寰。危亭勢枕蒼霞古，靈石香沾碧蘚斑。佳景每因勞企仰，勝遊未及費躋攀。何當酬却詩書債，遂我浮生半日閑。
岱山巖訪陳世德光同年 朱熹  泰山
一錢一劍出新州，五柳憑誰添酒籌。岱壑何嫌松共老，碧波偏向桂招遊。不爲身後百年計，自是人間第一流。我欲門前張雀網，先將車轍到山頭。
右軍宅 朱熹 
因山盛起浮屠舍，遺像仍留內史祠。筆冢近應爲塔冢，墨池今已化蓮池。書樓觀在人隨遠，蘭渚亭存世幾移。數紙黄庭誰不重，退之猶笑博鵝時。
送汪大猷歸里 朱熹 
濯濯才華耀禁林，翩然忽起故園心。九天得請恩方重，一舸東歸春未深。照眼湖山非昨夢，及時詩酒合同襟。不應便作真狂客，講殿行思聽履音。
汪端彥聽雨軒 朱熹 
詩問池堂春草夢，何如風雨對床詩。三薰三沐事斯語，難弟難兄此一時。爲母靜彈琴幾曲，遣盃同舉酒千卮。蘇公感寓多遊宦，豈不臨風尚爾思。
金榜山 朱熹 
陳場老子讀書處，金榜山前石室中。人去石存猶昨日，鶑啼花落幾春風。藏修洞口雲空集，舒嘯巖幽草自茸。應喜斯文今不泯，紫陽秉筆紀前功。
桃溪 朱熹 
澗裏春泉響，種桃泉上頭。爛紅紛委地，未肯出山流。
南塘 朱熹 
南塘舊是尚書宅，今作僧居水石清。半夜月明禪定後，松風猶带管弦聲。
詠南巖 朱熹 
南巖兜率境，形勝自天成。崖雨楹前下，山雲殿後生。泉堪清病目，井可濯塵纓。五級峰頭立，何須步玉京。
挽王德修 朱熹 
不到湖潭二十年，湖潭依舊故山川。聊將盃酒奠青草，風雨蕭蕭憶昔賢。
仙霞嶺 朱熹 
道出夷山鄉思生，霞峰重疊面前迎。嶺頭雲散丹梯聳，步到天衢眼更明。
重過南塘吊徐一平先生 朱熹 
不到南塘久，重來二十年。山如龜背厚，地與馬鞍連。徐子舊書址，毛公新墓田。青松似相識，無語重凄然。
訪昂山支公故址 朱熹 
支公肯與世相違，故結高堂在翠微。青菜漫隨流水去，黄彪時逐暮雲歸。喬林掛月猿來嘯，幽草生風鳥自飛。八萬妙門能測度，個中獨露祖師機。
詠一滴泉 朱熹 
遥望南巖百尺崗，青山疊疊樹蒼蒼。題詩壁上雲生石，入定巖前石作房。一竅有靈通地脈，半空無雨滴天漿。鵝湖此去無多路，肯借山間結草堂。
題景范廬 朱熹 
非棄清明樂隠居，特因景范面鴛湖。觀瀾興罷春風軟，濯足歌殘夜月孤。照貌不須臨玉鏡，洗心常得近冰壺。幾回魚躍鳶飛際，識破中庸率性圖。
題爛柯山 朱熹 
局上閑爭戰，人間任是非。空教採樵客，柯爛不知歸。
書邵子堯夫遊伊洛四首  其一 朱熹 
六日驅車出上陽，初程便宿水雲鄉。更聞數弄神仙曲，始信壺中日月長。
書邵子堯夫遊伊洛四首  其二 朱熹 
七日南觀噴玉泉，千峰萬峰遥相連。中間一道長如雪，飛落寒潭不記年。
書邵子堯夫遊伊洛四首  其三 朱熹 
秋日□秋禾黍邊，農家富貴自豐年。一簞鷄黍一瓢飲，誰羨王侯食萬錢。
書邵子堯夫遊伊洛四首  其四 朱熹 
烟嵐一簇峙崔嵬，到此令人心自灰。上有神仙不知姓，洞門閑倚白雲開。
訪竹溪先生 朱熹 
路逢個老翁，自負柴一束。烏巾插在腰，背手牽黄犢。借問何處居，指點破茅屋。午鷄啼短牆，麥飯方炊熟。
訓蒙絕句 天 朱熹 
氣體蒼然故曰天，其中有理是爲乾。渾然氣理流行際，萬物同根此一源。
訓蒙絕句 鬼神 朱熹 
鬼神即物以爲名，屈則無形伸有形。一屈一伸端莫測，可窺二五運無停。
訓蒙絕句 命二首 其一 朱熹 
妙合之機不暫停，自然氣化與流形。原於妙合名爲命，即此而思得性靈。
訓蒙絕句 命二首 其二 朱熹 
靜思二五生人物，新者如源舊者流。流自東之源不息，始終聚散即斯求。
訓蒙絕句 性 朱熹 
謂之性者無他義，只是蒼天命理名。論性固當惟論理，談空求理又非真。
訓蒙絕句 心 朱熹 
性外初非更有心，只於理內別虛靈。虛靈妙用由斯出，故主吾身統性情。
訓蒙絕句 情 朱熹 
謂之情者無他思，只是吾心初動機。又把動時分析出，人當隨發察其幾。
訓蒙絕句 意 朱熹 
意乃情專所主時，志之所向定於斯。要須總驗心情意，一發而俱性在茲。
訓蒙絕句 道 朱熹 
如何率性名爲道，隨事如由大路行。欲說道中條理具，又將理字別其名。
訓蒙絕句 中庸 朱熹 
過兼不及總非中，離却平常不是庸。庸字莫將容易看，只斯爲道用無窮。
訓蒙絕句 太極圖 朱熹 
性蔽其源學失真，異端投隙害彌深。推原氣稟由無極，只此一圖傳聖心。
訓蒙絕句 先天圖二首 其一 朱熹 
不待安排自整齊，只緣太極本如斯。試將萬事依圖看，先後乘除可理推。
訓蒙絕句 先天圖二首 其二 朱熹 
乾坤復姤互推移，動靜之間起至微。終日斂襟看不足，其中圓處是真機。
訓蒙絕句 學 朱熹 
軻死如何道乏人，緣知學字不分明。先除功利虛無習，盡把聖言身上行。
訓蒙絕句 體用 朱熹 
體用如何是一源，用猶枝葉體猶根。當於發處原其本，體立於斯用乃存。
訓蒙絕句 西銘 朱熹 
人因形異種私根，不道其初同一源。直自源頭明說下，盡將父母屬乾坤。
訓蒙絕句 仁二首 其一 朱熹 
心無私滓與天同，物我乾坤一本中。隨分而施無不愛，方知仁體合言公。
訓蒙絕句 仁二首 其二 朱熹 
義兼禮智由仁出，接物當先主在仁。方由四端隨用發，譬之四序始於春。
訓蒙絕句 居敬二首 其一 朱熹 
大哉程子明居敬，千聖同符入德門。試把功夫橫豎看，總來不出欲斯存。
訓蒙絕句 居敬二首 其二 朱熹 
但得心存斯是敬，莫於存外更加功。殷勤夫子明斯意，約禮之時已在中。
訓蒙絕句 靜二首 其一 朱熹 
心惟動與靜相乘，當靜之時乃動源。所以功夫先要靜，動而無靜體難全。
訓蒙絕句 靜二首 其二 朱熹 
莫專靠靜偏於靜，須是深加格物功。事到理明隨理去，動常有靜在其中。
訓蒙絕句 致知 朱熹 
此心原自有知存，氣蔽其明物又昏。漸漸剔開昏與蔽，一時俱透理窮源。
訓蒙絕句 克己二首 其一 朱熹 
本體原來只是公，自將私意混其中。雖顔造聖無他事，惟在能加克己功。
訓蒙絕句 克己二首 其二 朱熹 
莫道公私未判然，自憂一日用功難。便隨明處猛分擺，志在希顔即是顔。
訓蒙絕句 戒謹恐懼 朱熹 
防慾當施禦寇功，及於未至立崇墉。常求四者無他法，依舊同歸主敬中。
訓蒙絕句 求放心 朱熹 
不察予心重似鷄，更兼放處只緣私。纔知用理維持際，不待追求便在茲。
訓蒙絕句 下學上達 朱熹 
學在事時斯是理，盍于事上每尋思。但令下學功夫到，上達之機便自知。
訓蒙絕句 夜氣 朱熹 
理則無形氣是乘，氣隨夜息理斯存。息時無感猶當驗，晝不能清夜亦昏。
訓蒙絕句 體認 朱熹 
雖云道本無形象，形象原因體認生。試驗操存功熟後，隠然常覺在中明。
訓蒙絕句 喚醒 朱熹 
爲學常思喚此心，喚之能熟物難昏。纔昏自覺中如失，猛省猛求明則存。
訓蒙絕句 爲人 朱熹 
辛勤盡作求聞計，沽得過情聲譽來。自外而觀爲可喜，此心已失實堪哀。
訓蒙絕句 三省二首 其一 朱熹 
曾子尚憂三者失，自言日致省身功。如何後學不深察，便欲傳心一惟中。
訓蒙絕句 三省二首 其二 朱熹 
用功事上實根源，三省真傳入道門。理即是心隨事顯，事能盡理始心存。
訓蒙絕句 十五志學 朱熹 
工夫一進十年期，斷自聖言當致思。豈不欲人躋聖速，只緣科級蓋如斯。
訓蒙絕句 小學 朱熹 
灑掃庭堂職是供，步趨唯諾飾儀容。是中有理今休問，敬謹端詳體立功。
訓蒙絕句 存心 朱熹 
功夫但欲存心爾，底事存心條緒多。直使聖賢更剖析，只緣私意費消磨。
訓蒙絕句 養性 朱熹 
性初不假增加力，養字原非別用功。只要關防并省察，莫要私意害其中。
訓蒙絕句 心之官則思 朱熹 
一身胡屬此心微，只爲能思擇所爲。底事虛靈成暗塞，獨於物欲用其思。
訓蒙絕句 莫知其鄉二首 其一 朱熹 
此心活動元無定，或出他鄉入此鄉。猛省不知誰是主，只因操舍有存亡。
訓蒙絕句 莫知其鄉二首 其二 朱熹 
存以公兮亡以私，存亡倏忽動時機。莫教事過方纔省，辨析須嚴念慮微。
訓蒙絕句 人心道心三首 其一 朱熹 
自從載籍流傳後，此是論心第一條。剖析精明爲訓切，如何心學尚寥寥。
訓蒙絕句 人心道心三首 其二 朱熹 
因形與理別言心，其實隨形有理存。纔與理違形獨用，便爲物欲理皆昏。
訓蒙絕句 人心道心三首 其三 朱熹 
莫道惟危便爲惡，只緣衆欲起於形。常須急把理來救，亦要少從危處行。
訓蒙絕句 知天命 朱熹 
假借立言雖似是，知非我出枉勞功。苟從立志循而得，方信真知味不同。
訓蒙絕句 古者以利爲本 朱熹 
論性無非日用間，何須虛誕與深艱。昭昭萬事皆其理，只是功夫欲順難。
訓蒙絕句 參前倚衡 朱熹 
理隨心見不曾離，苟有斯心便在茲。果似有形君信否，用心熟後自能知。
訓蒙絕句 汶上 朱熹 
仕非其地寧無仕，此事還他德行人。彼以勢邀吾自逝，丈夫無欲氣常伸。
訓蒙絕句 山徑之蹊 朱熹 
苟能用力可充微，一息昏忘功便虧。老矣方知深自警，幾番茅塞徑之蹊。
訓蒙絕句 不能使人巧 朱熹 
學求入處須師授，此外難爲盡靠師。但向行時無息處，進前曲折自能知。
訓蒙絕句 觀瀾 朱熹 
眇然方寸神明舍，天下經綸具此中。每向狂瀾觀不足，正如有本出無窮。
訓蒙絕句 良知 朱熹 
孩提自幼良知發，此日心蒙尚未開。既壯蒙開趨物欲，良心反喪亦哀哉。
訓蒙絕句 動心忍性二首 其一 朱熹 
不當拂處常逢拂，不合空時亦至空。處順不如常處逆，動心忍性始成功。
訓蒙絕句 動心忍性二首 其二 朱熹 
困窮拂動雖天意，如舜何須增不能。上智雖明事之理，也須親到事中行。
訓蒙絕句 芻養悅口 朱熹 
食中有味知斯悅，知是能加咀嚼功。行處心安思處得，餘甘常溢齒牙中。
訓蒙絕句 先難 朱熹 
爲學須教效自形，但專一意使功深。哀哉狹隘頻求效，仰止仁人後獲心。
訓蒙絕句 謹獨 朱熹 
爲學無功由間斷，其如間斷費關防。方知謹獨功誠切，多是此時心易忘。
訓蒙絕句 鳶飛魚躍二首 其一 朱熹 
此理充盈宇宙間，下窮魚躍上飛鳶。飛斯在上躍斯下，神化孰尸本自然。
訓蒙絕句 鳶飛魚躍二首 其二 朱熹 
神化孰尸本自然，盍將此意反而觀。試將事上深加察，纔著些私便不安。
訓蒙絕句 勿忘勿助長 朱熹 
忘則無功助則私，不忘不助正斯時。是中體段須當察，便是鳶飛魚躍機。
訓蒙絕句 樂在其中 朱熹 
夫子亦將貧對樂，只因人苦處貧難。苟非天理能攘敵，只向私心重處安。
訓蒙絕句 不改其樂 朱熹 
己私既克本心存，到處逢原與理行。不待有心求樂道，此心之樂自然生。
訓蒙絕句 逝者如斯二首 其一 朱熹 
如何物却能形道，只爲皆存理一端。偶感斯川存動理，故言逝者可同觀。
訓蒙絕句 逝者如斯二首 其二 朱熹 
岷源萬古只如斯，東注曾無間斷時。後學不因川上嘆，安行體用亦難窺。
訓蒙絕句 牛山 朱熹 
此心此理自天根，不待栽培觸處生。只要關防人欲伐，更須著意察滋萌。
訓蒙絕句 任重 朱熹 
氣無强弱志爲先，努力便行休放肩。捱得一番難境界，便添脊骨一番堅。
訓蒙絕句 萬物皆備於我 朱熹 
萬物當須以理觀，不離太極是其源。故須萬類皆我具，只爲中心太極存。
訓蒙絕句 難言 朱熹 
難言非謂不容言，謂狀其中體段難。須是養成天地塞，却將正直反而觀。
訓蒙絕句 四十五十無聞 朱熹 
聖人接物本於仁，罕以深言拒絕人。不足畏辭嚴且截，急將此意省吾身。
訓蒙絕句 九思 朱熹 
人之進學在於思，思則能知是與非。但得用心純熟後，自然發處有思隨。
訓蒙絕句 辭達而已二首 其一 朱熹 
方識聖門辭達旨，作文之法在其中。但將正意由辭出，此外徒勞苦用功。
訓蒙絕句 辭達而已二首 其二 朱熹 
因辭可以驗人心，心地開明辭必明。試把正人文字看，何嘗巧滯與艱深。
訓蒙絕句 君子去仁 朱熹 
誰云貧賤人難處，只爲重輕權倒持。釣渭耕莘皆往轍，聖賢不法我何歸。
訓蒙絕句 就有道而正 朱熹 
差以毫釐大亂真，苟羞就正墮終身。不惟枉費窮年力，反作滔天禍世人。
訓蒙絕句 出門如見大賓 朱熹 
竦然敬立體斯存，容貌常如見大賓。此是聖門持守法，必須心在可爲仁。
訓蒙絕句 心有鄰 朱熹 
德者人心之所同，苟能有德類斯從。不須閉戶嗟寥落，但立誠心自用功。
訓蒙絕句 浴沂 朱熹 
只就吾身分上思，相呼童子浴沂歸。更無一點閒思想，正是助忘俱勿時。
訓蒙絕句 言志 朱熹 
莫道車裘事亦輕，仲由勇義乃能行。欲知共敝爲難易，試把車裘驗世情。
訓蒙絕句 斐然成章 朱熹 
學須隨器有成形，方可裁中設準繩。假借變移無定止，縱逢大匠亦何成。
訓蒙絕句 安仁利仁 朱熹 
語利猶能安則難，且從利做莫空安。懸知等級無他義，去盡私心只一般。
訓蒙絕句 一貫 朱熹 
一貫明言忠與恕，教人之意已昭然。當於用處求其一，慎勿懸空想聖賢。
訓蒙絕句 卓爾 朱熹 
顔淵不日趨於化，此境寧容末學知。細誦師言强思索，獨於博約語無疑。
訓蒙絕句 聞知 朱熹 
見固能知聞亦知，雖聞如與見同時。只緣一本元無二，千聖已亡心在茲。
訓蒙絕句 絕四 朱熹 
在人四者要皆無，絕盡聖心天與俱。敢爾單提希聖術，力除私欲是功夫。
訓蒙絕句 莫我知也夫三首 其一 朱熹 
心即是天天即理，無行不與理相隨。故言惟有天知我，天豈真如人有知。
訓蒙絕句 莫我知也夫三首 其二 朱熹 
天怨人尤兩不形，欿然下學是功程。了無可使人知處，盡是相酬理與心。
訓蒙絕句 莫我知也夫三首 其三 朱熹 
聖心端似涉修蹊，俛首無言但疾馳。學者須常存此意，自能遏絕爲人私。
訓蒙絕句 予欲無言 朱熹 
妙道皆形日用間，即斯可見不須言。試將天象明人事，希聖功夫萬古存。
訓蒙絕句 吾無隠乎爾 朱熹 
聖道雖云妙莫窺，初非恍惚與希夷。分明說在吾行處，後學無於行外思。
訓蒙絕句 化二首 其一 朱熹 
春冰融盡絕澌微，徹底冰壺燭萬幾。靜對春風感形化，聖心體段蓋如斯。
訓蒙絕句 化二首 其二 朱熹 
從心所欲皆天理，具體顔淵罷不能。所謂不思并不勉，舜由仁義即非行。
訓蒙絕句 吾知勉夫 朱熹 
常懷四體昊天恩，自是淵冰恐懼深。一息尚存憂未免，死而後已即斯心。
訓蒙絕句 博約 朱熹 
事來身向禮中行，事過將心去學文。局定更無他罅隙，得斯二者老吾身。
訓蒙絕句 事天 朱熹 
皇天命理以爲人，理有存亡繫我心。存養上還天所賦，終身履薄以臨深。
訓蒙絕句 喚醒 朱熹 
二字親聞十九冬，向來已愧緩無功。從今何以驗勤怠，不出此心生熟中。
訓蒙絕句 爲己爲人 朱熹 
藥病須還考自知，和根新斷爲人機。心隨身上門常閉，課罷苔封候夕暉。
訓蒙絕句 固窮 朱熹 
不是書生不阨窮，道窮何所愧于中。貪求貪欲販夫事，於此不安須彼從。
訓蒙絕句 無題 朱熹 
白鶴高飛不逐群，嵇康琴酒鮑照文。此身未有棲歸處，天下人間一片雲。
句  其一 朱熹 
秋夜不可晨，秋日苦易暗。我無汲汲志，何以有此恨。
句  其二 朱熹 
如何幕中辯，翻作暗投疑。
句  其三 朱熹 
反躬端得味，當得有餘師。
句  其四 朱熹 
淤泥不染如來性，凈社如陪多士禪。
句  其五 朱熹 
隨處一欣然。
句  其六 朱熹 
歲月悠悠一夢中。
句  其七 朱熹 
乞與詩人畫裏看。
句  其八 朱熹 
夕來分外閫，晝銘過江東。
句  其九 朱熹 
君子仁慈猶克己，神仙安肯取人頭。
句  其一○ 朱熹 
亦知真意還自在。
句  其一一 朱熹 
共喜巧回春。
句  其一二 朱熹 
江山風月依然在，何日重來再盍簪。
句  其一三 朱熹 
將軍巖上插雙筆，將軍巖下泉泌泌，域中狀元次第出。
句  其一四 朱熹 
紫雲阜雲堪輿家。
句  其一五 朱熹 
海闊從魚躍，天空任鳥飛。
存目  其一 朱熹 
詩題：半月首句：人間離別最堪憐。
存目  其二 朱熹 
詩題：彭蠡湖首句：茫茫彭蠡杳無地。
存目  其三 朱熹 
詩題：奉題張敬夫春風樓首句：隆堂謹前規。
存目  其四 朱熹 
詩題：紙被之貺首句：紙被圍身渡雪天。
存目  其五 朱熹 
詩題：挽沈菊山首句：愛菊平生不愛錢。
存目  其六 朱熹 
詩題：同王太守暨諸公（謁）濂溪祠首句：發明正學古無聞。
存目  其七 朱熹 
詩題：題石佛巖首句：靈源有幽趣。
存目  其八 朱熹 
詩題：遊鼓山首句：卧草浮雲不記秋。
存目  其九 朱熹 
詩題：烟雲臺首句：吳門不作南昌尉。
晝眠治平寺 徐逸 
頻年遊覽不暫寘，野艇往來無水程。雨休最好是鷗浴，風靜更清聞鶴聲。酒家新熟欠前賬，僧榻借眠餘宿酲。崧高泰華未挂眼，鬢影蕭颯難爲情。
梅花 徐逸 
咸平處士風流遠，招得梅花枝上魂。疏影暗香如昨日，不知人世幾黄昏。
蒿 徐逸 
駝峰彘臠蹯取熊，百金不滿筯下供。朱門人物多偉岸，一字不識神氏蒙。深林蒿薺最强項，不肯失身羔酒胸。
村居 徐逸 
酸甜半熟山頭果，紅白爭開屋角花。柴戶不關春睡足，太平多在野人家。
偶題 徐逸 
病身鬰屋等驚蛇，埃𡏖何堪舉手遮。四海知心是明月，一生結客得梅花。風摇酒浪紅鱗小，香暖歌雲翠葆斜。休問畫橋西去路，要憑消遣舊生涯。
句 徐逸 
誰與深春共憔悴，隔江一樹紫桐花。
與晦庵先生同宿清虛庵 梁平叔 
幽齋共坐論功夫，借問先生識此無。悟得此中真妙訣，人間始信有仙壺。
題嚴子陵釣臺 章才邵 
短櫂夷猶七里灘，人亡依舊水光寒。漢家名節君知否，盡在君家一釣竿。
過清遠大家峽 章才邵 
巖頭風急樹欹斜，溪畔漁樵十數家。老盡往來名利客，年年秋水映蘆花。
進月堂 章才邵 
不將簾幕礙虛空，爲愛清光入室中。滿目盡成金色界，勝游寧羨水晶宮。世緣淡泊尤相稱，心鏡圓明總一同。長照金樽歌酒樂，爭如此境樂無窮。
聞象山論學語有得 李伯敏 
紛紛枝葉漫推尋，到底根株只在心。莫笑無絃陶靖節，箇中三嘆有遺音。
道謁朱晦庵先生  其一 鄒輗 
武夷洞前皎月生，歸人近得坦途行。陰霾滌盡無纖翳，遠徹乾坤一樣明。